الجيل ديالنا مكانت كتزاد ساعة مكانت كتنقص، ولكن كانت حرب الخليج التانية وكانو الزيارات الأولى للملك لطنجة وكانت ديما فلسطين كتاكل لعصا وحنا متضامنين معاها باش منقراوش، وكنا كنستغلوا أي فرصة بحال هاكة باش نديرو مظاهرة ومندخلوش للمدرسة، وكانوا بعد المرات كيجيو السيمي وكيفاريوها لي لقاوه كيشبعو فيه عمود حتى كيتسرح، وداك الساعة مكانو لا كاميرات لا بورطابلات لا فايسبوك بنادم كيكمدها ويمشي لدارهم ينعس، ومايقدرش يقولها حتى لواليديه حيت غادي يسلخوه كثر من السيمي ” حنا مسيفطينك تقرى ونتا كالس كدور داير مظاهرة أنا بغيتهم يشدوك ماشي غير يسلخوكـ هاد المرة تجيني خبارك مادخلتيش تقرى أنا لي غادي نديك عند المخزن”، الأمهات لي كيبانو فالمواقع الإخبارية كيهدرو على ولادهم بحال شي أطفال بريئين وهوما دايرين جرائم مقودة داك الساعة كانو باقين كاع مابانوا. حاليا العراق مقاتلين غير بيناتهم فشي بلايص وأمورهم بيخير، وكذلك فلسطين مابقا مديها فيها حد، وغير خاشقجي غطى على خبارهم وخبار الألاف خريين كيموتوا، وحاليا فقط كاين هاد ساعة زايدة ساعة ناقصة ستغلوها الدراري باش يربحو نهار بلا قراية، وطبعا هادشي وقع غير فالتعليم العمومي المقودة عليه، أما صحاب التعليم الخاص فراه مشاو يقراو بحال كل نهار، حيت واليديهم راه كيحطو دم جوفهم باش يقراو فدوك المدارس، ماشي بحال الأساتذة ديال العمومي لي جات معاهم ورابحين نهار كونجي مدفوع الأجر وها البراهش شادين معركتهم فبلاصتهم ولخريين هانيين. حتى لهنا كولشي عادي ومفهوم لي ماشي عادي هو يبدى بنادم يهلل لجيل الألفين وكيفاش طلعو رجال ودافعو على حقهم ووقفوا ضد الدولة، وبنادم بدى ينظر فالوعي التلاميذي، بحال الى عايشين فالمريخ، آشمن وعي أخاي وهادو هوما نفسهم التلاميذ لي غادي يتشكاو من الأستاذ حيت مخلاهمش ينقلو نهار الباك، وهادو هوما التلامذ لي كيعنفو بعضياتهم وأساتذتهم، وهادو هوما التلامذ لي عاطيينها لليكسطا والزق وكاع المناتيف وهادو هوما التلامذ لي منهم المشرملين، وهادو هوما نتيجة كاع آفات التعليم العمومي وهي جيل ماباغيش يقرى وكيستغل أي فرصة باش مايدخلش للمدرسة، مكاين لا وعي تلاميذي لا وعي أساتيذي. 
هاد التلاميذ هوما نفسهم لي غادي يتشكاو من الأستاذ حيت مخلاهمش ينقلو نهار الباك.. وهادو هوما التلامذ لي كيعنفو بعضياتهم وأساتذتهم.. ولي عاطيينها لليكسطا والزق وكاع المناتيف